Heilsíðuauglýsingu, sem birtist í Morgunblaðinu í gær, er einnig að finna á vefsíðunni Kovid.is, með K-i. Þar er stefna stjórnvalda gagnrýnd og Lyfjastofnun sökuð um mannréttindabrot. Landlæknisembættið telur þó ekki sérstakt tilefni til að bregðast við síðunni og efni hennar.
Vefsíðunni Kovid.is með K-i, svipar svolítið til opinberrar upplýsingasíðu stjórnvalda, covid.is. Á síðunni er því haldið fram að stjórnvöld hafi sniðgengið lyfið Ivermectin sem geti bundið endi á Covid-faraldurinn fyrir fullt og allt, það verki gegn öllum afbrigðum COVID-19 og allar rannsóknir á því hafi reynst jákvæðar. Lyfjastofnun er gagnrýnd harðlega og því haldið fram að stofnunin hafi gert alvarleg mistök og framið mannréttindabrot með því að hafna lyfinu. Í bland við þetta er að finna á síðunni þekkt slagorð á borð við, við erum öll almannavarnir og upptökur af upplýsingafundum. Kjartan Hreinn Njálsson, aðstoðarmaður Landlæknis, segir embættið ekki geta brugðist við, fólk hafi sitt málfrelsi.
og við teljum að almenningur sé almennt orðinn nokkuð sjóaður í því að sigta í gegnum upplýsingar sem eru birtar með vafasömum hætti, vafasamar fullyrðingar og án mikils rökstuðnings. Þetta er ekki eitthvað sem við höfum beint áhyggjur af eða höfum í huga að taka á með beinum hætti.
Á kovid.is er að finna sömu auglýsingu og birtist nafnlaust í Morgunblaðinu í gær. Morgunblaðið hefur beðist afsökunar á þessu og greint frá því að Vilborg Björk Hjaltested, lífeindafræðingur, hafi keypt auglýsinguna í gegnum fyrirtæki sitt Bjuti.is. Rúna Hauksdóttir Hvannberg, forstjóri Lyfjastofnunar, segir að af auglýsingunni hafi mátt ráða að hún væri frá Lyfjastofnun komin.
Það er náttúrulega bara mjög alvarlegt þegar svona framsetning býður upp á það að fólk viti ekki hvaðan upplýsingarnar koma.
Ekki náðist í auglýsandann, Vilborgu Hjaltested, við vinnslu fréttarinnar en líklega er hún meðal þeirra sem halda úti vefsíðunni. Á síðunni segir að á baki henni standi sjálfboðasamtök lækna, fagfólks, atvinnurekenda og annarra sem berjist fyrir þekktum, öruggum, vísindalega sönnuðum lausnum sem fjölmiðlar og stjórnvöld hafi ekkert fjallað um.
Heilsíðuauglýsingu, sem birtist í Morgunblaðinu í gær, er einnig að finna á vefsíðunni Kovid.is, með K-i. Þar er Lyfjastofnun sökuð um mannréttindabrot. Fjölmiðlanefnd hafa borist tvær ábendingar vegna auglýsingarinnar. 